Prezident yangi qonunni imzoladi. Yer to‘g‘risidagi hujjatlarni takomillashtirishga qaratilgan o‘zgartish va qo‘shimchalar kiritilyapti

O‘zbekiston Respublikasi prezidenti “O‘zbekiston Respublikasining ayrim qonun hujjatlariga yer to‘g‘risidagi qonun hujjatlarini takomillashtirishga qaratilgan o‘zgartish va qo‘shimchalar kiritish haqida”gi O‘zbekiston Respublikasining qonunini imzoladi.
Qonun Qonunchilik palatasi tomonidan 2018 yil 26 iyunda qabul qilingan, Senat tomonidan 2018 yil 28 iyunda ma'qullangan.
1-modda. O‘zbekiston Respublikasining 1994 yil 22 sentabrda qabul qilingan 2015–XII-sonli qonuni bilan tasdiqlangan O‘zbekiston Respublikasining Ma'muriy javobgarlik to‘g‘risidagi kodeksiga quyidagi qo‘shimcha va o‘zgartishlar kiritiladi:
1) 65-modda:
quyidagi mazmundagi ikkinchi va uchinchi qismlar bilan to‘ldirildi:
«Yerga egalik qiluvchilar, yerdan foydalanuvchilar va ijarachilar tomonidan bir gektargacha maydonga ega yer uchastkasida sug‘oriladigan yerlarni yaxshilash hamda muhofaza qilish, shu jumladan yerlardan maqsadli, oqilona foydalanilishini, tuproqning qayta tiklanishini va hosildorligi oshirilishini ta'minlash bo‘yicha majburiyatlarning bajarilmasligi, —
fuqarolarga eng kam ish haqining uch baravaridan besh baravarigacha, mansabdor shaxslarga esa — besh baravaridan yetti baravarigacha miqdorda jarima solishga sabab bo‘ladi.
Yerga egalik qiluvchilar, yerdan foydalanuvchilar va ijarachilar tomonidan bir gektardan ortiq maydonga ega yer uchastkasida sug‘oriladigan yerlarni yaxshilash hamda muhofaza qilish, shu jumladan yerlardan maqsadli, oqilona foydalanilishini, tuproqning qayta tiklanishini va hosildorligi oshirilishini ta'minlash bo‘yicha majburiyatlarning bajarilmasligi, —
fuqarolarga eng kam ish haqining besh baravaridan yetti baravarigacha, mansabdor shaxslarga esa — yetti baravaridan o‘n baravarigacha miqdorda jarima solishga sabab bo‘ladi»;
ikkinchi qismi to‘rtinchi qism deb hisoblanadi;
2)  261-moddaning birinchi qismidagi «65-moddasining ikkinchi qismida» degan so‘zlar «65-moddasining to‘rtinchi qismida» degan so‘zlar bilan almashtirildi;
3) 266(1)-moddaning ikkinchi qismi quyidagi tahrirda bayon etiladi:
«O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining organlari nomidan ma'muriy huquqbuzarliklar to‘g‘risidagi ishlarni ko‘rib chiqishga va jarima solish tariqasida ma'muriy jazo choralarini qo‘llashga O‘zbekiston Respublikasi yerlardan foydalanish va ularning muhofaza etilishini nazorat qilish bosh davlat inspektori hamda uning o‘rinbosarlari, Qoraqalpog‘iston Respublikasining, viloyatlarning, Toshkent shahrining va tumanlarning (shaharlarning) yerlardan foydalanish va ularning muhofaza etilishini nazorat qilish bosh davlat inspektorlari haqlidir».
2-modda. O‘zbekiston Respublikasining 1998 yil 30 aprelda qabul qilingan 598–I-sonli qonuni bilan tasdiqlangan O‘zbekiston Respublikasining Yer kodeksiga quyidagi o‘zgartish va qo‘shimchalar kiritiladi:
1) 12-moddaning:
ikkinchi qismi quyidagi tahrirda bayon etiladi:
«Yer tuzish O‘zbekiston Respublikasi Vazirlar Mahkamasining, mahalliy davlat hokimiyati organining topshirig‘iga yoki yuridik va jismoniy shaxslarning talabnomalariga muvofiq O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining organlari tomonidan amalga oshiriladi»;
to‘qqizinchi qismi quyidagi tahrirda bayon etiladi:
«Ichki xo‘jalik yer tuzish turi qishloq xo‘jaligi korxonalarining, muassasalarining va tashkilotlarining hududini ichki xo‘jalik negizida belgilab olishni, qishloq xo‘jalik ekinlarini va ko‘p yillik dov-daraxtlarni joylashtirishni, ilmiy asoslangan almashlab ekishni joriy qilishni, barcha qishloq xo‘jalik yerlarini (pichanzorlar, yaylovlar, bog‘lar, tokzorlar va boshqalarni) joylashtirishni, tuproq eroziyasiga qarshi kurashish tadbirlarini ishlab chiqishni, shuningdek sug‘oriladigan yerlarni kompleks rekonstruksiya qilishni o‘z ichiga oladi»;
2) 13-moddaning beshinchi qismidagi «yer tuzish xizmati organlari» degan so‘zlar «O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari» degan so‘zlar bilan almashtirildi;
3) 15-moddaning oltinchi qismidagi «davlat kadastri va yer tuzish xizmati organlari» degan so‘zlar «O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari» degan so‘zlar bilan almashtirildi;
4) 19-moddaning uchinchi va to‘rtinchi qismlari quyidagi tahrirda bayon etildi:
«Fuqarolarning yer uchastkalariga meros qilib qoldiriladigan umrbod egalik qilish huquqi yer uchastkasiga bo‘lgan huquqni davlat ro‘yxatiga olish to‘g‘risidagi guvohnoma bilan tasdiqlanadi.
Yer uchastkasiga bo‘lgan huquqni davlat ro‘yxatiga olish to‘g‘risidagi guvohnomaning shakli, ushbu guvohnomani ro‘yxatga olish va berish tartibi qonun hujjatlarida belgilanadi»;
5) 20-moddaning:
beshinchi va oltinchi qismlari quyidagi tahrirda bayon etildi:
«Yer uchastkasiga doimiy egalik qilish va undan doimiy foydalanish huquqlari yer uchastkasiga bo‘lgan huquqni davlat ro‘yxatiga olish to‘g‘risidagi guvohnoma berilgan holda davlat ro‘yxatidan o‘tkazilishi lozim.
Yer uchastkasiga bo‘lgan huquqni davlat ro‘yxatidan o‘tkazish va yer uchastkasiga bo‘lgan huquqni davlat ro‘yxatiga olish to‘g‘risidagi guvohnomani berish tartibi qonun hujjatlarida belgilanadi»;
yettinchi qismi chiqarib tashlandi;
sakkizinchi va to‘qqizinchi qismlari tegishincha yettinchi va sakkizinchi qismlar deb hisoblanadi;
6) 21-moddadagi «yer uchastkalariga doimiy egalik qilish huquqini yoki undan doimiy foydalanish huquqini tasdiqlovchi davlat hujjatlarida» degan so‘zlar «ko‘chmas mulkka bo‘lgan huquqlarning va ularga doir bitimlarning davlat reyestrida» degan so‘zlar bilan almashtirildi;
7) 22-moddaning matni quyidagi tahrirda bayon etildi:
«Korxonaga, binoga, inshootga yoki boshqa ko‘chmas mol-mulkka bo‘lgan mulk huquqi, xo‘jalik yuritish huquqi yoki operativ boshqarish huquqi boshqa shaxsga o‘tgan taqdirda, ushbu obektlar bilan birgalikda mazkur obektlar joylashgan hamda ulardan foydalanish uchun zarur bo‘lgan yer uchastkasiga egalik qilish va undan doimiy foydalanish huquqi ham o‘tadi.
Uy-joyga, chorbog‘ga bo‘lgan mulk huquqi (sotib olish, hadya yoki meros bo‘yicha olish va boshqa hollarda) jismoniy shaxslarga o‘tgan taqdirda, ushbu imoratlarga mulk huquqi bilan birgalikda mazkur imoratlar joylashgan barcha yer uchastkasiga meros qilib qoldiriladigan umrbod egalik qilish huquqi ham o‘tadi.
Korxona, bino, inshoot yoki boshqa ko‘chmas mol-mulk joylashgan yer uchastkasiga egalik qilish va undan doimiy foydalanish huquqining boshqa shaxsga o‘tishi mulkdorlarning yoki ular vakolat bergan organlar hamda shaxslarning tegishli shartnomalari, qarorlari asosida tuman, shahar yer-kadastr daftariga yerning yangi egasi yoki yerdan yangi foydalanuvchi to‘g‘risidagi ma'lumotlarni kiritish va ularga yer uchastkasiga doimiy egalik qilish, undan doimiy foydalanish yoki yer uchastkasiga meros qilib qoldiriladigan umrbod egalik qilish huquqini davlat ro‘yxatiga olish to‘g‘risidagi guvohnomani topshirish yo‘li bilan rasmiylashtiriladi.
Korxonaning, binoning, inshootning yoki boshqa ko‘chmas mol-mulkning bir qismiga bo‘lgan mulk huquqi, xo‘jalik yuritish huquqi, operativ boshqarish huquqi yangi mulkdorga yoki boshqa ashyoviy huquqlarning egasiga o‘tgan taqdirda, unga yer uchastkasining korxonaning, binoning, inshootning yoki boshqa ko‘chmas mol-mulkning ulushiga mutanosib bo‘lgan qismiga egalik qilish va undan doimiy foydalanish huquqi ham o‘tadi, yer uchastkasini bunday ajratish mumkin bo‘lmagan hollarda, shuningdek ushbu moddaning uchinchi qismida nazarda tutilgan masalalar yuzasidan nizolashilgan taqdirda esa yer uchastkasining bo‘linishi O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari tomonidan amalga oshirilib, tuman, shahar hokimining qarori bilan tasdiqlanadi va shundan keyin yer uchastkasiga egalik qilish hamda undan doimiy foydalanish huquqi davlat ro‘yxatiga olinib, davlat ro‘yxatiga olish to‘g‘risidagi tegishli guvohnomalar beriladi»;
8) 23-moddaning beshinchi qismi quyidagi tahrirda bayon etildi:
«Berilgan (realizatsiya qilingan) yer uchastkasining chegaralari O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari tomonidan naturada (joyning o‘zida) belgilanguniga hamda yer uchastkasiga bo‘lgan huquqni tasdiqlaydigan hujjatlar berilguniga qadar mazkur yer uchastkasiga egalik qilish va undan foydalanishga kirishish taqiqlanadi»;
9) 27-moddaning birinchi qismi quyidagi tahrirda bayon etildi:
«O‘zbekiston Respublikasi fuqarolariga yakka tartibda uy-joy qurish va uy-joyni obodonlashtirish uchun meros qilib qoldiriladigan umrbod egalik qilishga qonun hujjatlarida belgilangan tartibda har bir oilaga
0,06 gektargacha yer uchastkalari beriladi»;
10) 32-moddaning uchinchi qismi quyidagi tahrirda bayon etildi:
«Yer uchastkasining planini va tavsifini tuzish, joyning o‘zida uning chegaralarini belgilash ishlari O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari tomonidan bajariladi va mahalliy davlat hokimiyati organlari tomonidan tasdiqlanadi»;
11) 33-moddaning matni quyidagi tahrirda bayon etildi:
 
«Yer uchastkasiga bo‘lgan huquqni davlat ro‘yxatiga olish to‘g‘risidagi guvohnoma yer uchastkasiga bo‘lgan huquqni tasdiqlovchi hujjatdir.
Yer uchastkasiga bo‘lgan huquqni davlat ro‘yxatiga olish to‘g‘risidagi guvohnoma mahalliy davlat hokimiyati organlarining yuridik va jismoniy shaxslarga yer uchastkasi berish (ajratish) to‘g‘risidagi qaroriga yoki ijara, oldi-sotdi shartnomasiga hamda yer uchastkasini o‘zga shaxsga o‘tkazishning boshqa turlariga, yer uchastkasiga bo‘lgan mulk huquqini beruvchi davlat orderiga, mulkdorlarning yoki ular vakolat bergan shaxslarning qaroriga asosan beriladi.
Yer uchastkasiga bo‘lgan huquq ushbu huquq belgilangan tartibda davlat ro‘yxatiga olinganidan keyin kuchga kiradi»;
12) 40-modda quyidagi mazmundagi 10 va 11-bandlar bilan to‘ldirildi:
«10) yer uchastkasiga bo‘lgan huquqlar majburiy tartibda bekor qilingan taqdirda, yer to‘g‘risidagi qonun hujjatlarining buzilishi natijasida yetkazilgan zararning o‘rnini qonun hujjatlarida belgilangan tartibda qoplash;
11) yerlarni o‘zboshimchalik bilan egallashga va (yoki) o‘zboshimchalik bilan qilingan qurilishga yo‘l qo‘ymaslik, shuningdek o‘zboshimchalik bilan egallangan yer uchastkasidagi qonunga xilof qurilishni to‘xtatib turish bo‘yicha choralar ko‘rish»;
13) 44-moddaning uchinchi qismi quyidagi tahrirda bayon etildi:
«Sug‘oriladigan yerlar maxsus muhofaza qilinishi lozim. Bunday yerlarni sug‘orilmaydigan yerlar sirasiga o‘tkazish alohida hollarda, tuproq-meliorativ va iqtisodiy sharoitlar, yerlarning suv bilan ta'minlanganligi, ulardagi mavjud suv resurslari hamda bu suvlarga belgilangan limitlar inobatga olinib, O‘zbekiston Respublikasi Vazirlar Mahkamasi bilan kelishilgan holda O‘zbekiston Respublikasi Qishloq xo‘jaligi vazirligining, O‘zbekiston Respublikasi Suv xo‘jaligi vazirligining hamda O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining xulosasiga muvofiq viloyat hokimi qaroriga binoan amalga oshiriladi»;
14) 49-modda oltinchi qismining uchinchi jumlasi quyidagi tahrirda bayon etildi:
«Yer uchastkalarini olgan qishloq xo‘jaligi korxonalari, muassasalari va tashkilotlariga yer uchastkasiga bo‘lgan huquq davlat ro‘yxatiga olinganligi to‘g‘risidagi guvohnoma belgilangan tartibda beriladi»;
15) 79-moddaning to‘rtinchi qismi quyidagi mazmundagi to‘qqizinchi xatboshi bilan to‘ldirildi:
«yerlarni o‘zboshimchalik bilan egallashga va (yoki) o‘zboshimchalik bilan qilingan qurilishga yo‘l qo‘ymaslik, shuningdek o‘zboshimchalik bilan egallangan yer uchastkasidagi qonunga xilof qurilishni to‘xtatib turish bo‘yicha choralar ko‘radi»;
16) 80-moddaning beshinchi qismidagi «yer tuzish» degan so‘zlar «O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi organlari» degan so‘zlar bilan almashtirildi;
17) 87-moddaning:
uchinchi qismi quyidagi tahrirda bayon etildi:
«Qishloq xo‘jaligi va o‘rmon xo‘jaligi ishlab chiqarishi nobudgarchiliklarining o‘rni quyidagi hollarda qoplanmaydi:
yer uchastkalari yakka tartibdagi va ko‘p kvartirali uylar qurish hamda ularni obodonlashtirish uchun olib qo‘yilganda;
yer uchastkalari dafn etish joylarini tashkil qilish uchun, davlat ta'lim va davolash muassasalari, internatlar, bolalar uylari qurish uchun olib qo‘yilganda;
yer uchastkalari suv xo‘jaligiga meliorativ obektlar va gidrotexnik inshootlar qurilishi uchun ajratilganda;
yer uchastkalari muhofaza etiladigan tabiiy hududlar tashkil etish uchun berilganda;
yer uchastkalari mudofaa ehtiyojlari uchun olib qo‘yilganda;
yer uchastkalari O‘zbekiston Respublikasi Davlat chegarasini jihozlash ehtiyojlari uchun olib qo‘yilganda»;
to‘rtinchi qismidagi «Qonunlarda» degan so‘z «Qonunlarda va O‘zbekiston Respublikasi Vazirlar Mahkamasining qarorlarida» degan so‘zlar bilan almashtirildi;
18) 88-moddaning matni quyidagi tahrirda bayon etildi:
«Qishloq xo‘jaligi ishlab chiqarishi nobudgarchiliklarining o‘rnini qoplash tartibida tushadigan mablag‘lardan quyidagi mo‘ljallangan maqsadga ko‘ra foydalaniladi:
yangi yerlarni o‘zlashtirish va sug‘oriladigan yerlarni kompleks rekonstruksiya qilish;
tuproq hosildorligini oshirish, qishloq xo‘jalik yerlaridan oqilona foydalanish va ularni muhofaza qilish bo‘yicha davlat dasturlarini ishlab chiqish hamda amalga oshirish;
kollektor-drenaj tarmoqlarini qurish va qayta qurish, sug‘oriladigan yerlarni kapital rejalashtirish hamda ularning suv bilan ta'minlanish darajasini oshirish;
pichanzorlar va yaylovlarni tubdan yaxshilash;
yer tuzish, yer kadastri, yer monitoringi va tuproq jihatidan izlanishlar olib borish bo‘yicha loyiha hujjatlarini hamda boshqa hujjatlarni tayyorlash yoki tuzatish;
avtomatlashtirilgan yer-axborot tizimlarini yaratish.
Ushbu moddaning birinchi qismida ko‘rsatilgan mablag‘lardan viloyat hokimining qaroriga binoan qishloq xo‘jaligi mahsuloti yetishtirishni ko‘paytirishga, qishloq xo‘jalik yerlaridan samarali foydalanish va ularni muhofaza qilishga qaratilgan boshqa tadbirlarni amalga oshirishda ham foydalanilishi mumkin.
O‘rmon xo‘jaligi ishlab chiqarishi nobudgarchiliklarining o‘rnini qoplash tartibida tushadigan mablag‘lar alohida hisobga olib boriladi hamda ulardan o‘rmonlar va o‘rmon mevali daraxtzorlarni barpo etish va tiklash, qumli yerlar, suv havzalari hamda daryolarning qirg‘oq bo‘yi mintaqalarida daraxtzorlar barpo etish, shuningdek o‘rmon yerlari holatini yaxshilashga qaratilgan boshqa tadbirlarni amalga oshirish uchun foydalaniladi».
3-modda. O‘zbekiston Respublikasining 1998 yil 28 avgustda qabul qilingan «Davlat yer kadastri to‘g‘risida»gi 666–I-sonli qonuniga quyidagi o‘zgartishlar kiritildi:
1) 10-modda birinchi qismining ikkinchi xatboshisi quyidagi tahrirda bayon etiladi:
«belgilangan tartibda O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining tegishli bo‘linmalari tomonidan bajariladigan aerokosmik suratlar olishni, topografiya-geodeziya, kartografiya, tuproqshunoslik, agroximiya, geobotanikaga oid va boshqa izlanishlarni hamda tadqiqotlarni amalga oshirish, yerlarni inventarizatsiyadan o‘tkazish, yerlarni miqdor va sifat jihatdan hisobga olish hamda baholash, yuridik va jismoniy shaxslarning yer uchastkalariga bo‘lgan huquqlarini davlat ro‘yxatiga olish»;
2) 13-moddaning matni quyidagi tahrirda bayon etildi:
«Yer uchastkalariga egalik qilish, ulardan foydalanish huquqlarini, yer uchastkalarini ijaraga olish huquqini, shuningdek yer uchastkalariga bo‘lgan mulk huquqini, shu jumladan servitutlar to‘g‘risidagi bitimlarni va boshqa cheklovlarni hamda bu huquqlarning bekor qilinishini davlat ro‘yxatiga olish Ko‘chmas mulkka bo‘lgan huquqlarning va ularga doir bitimlarning davlat reyestriga tegishli ma'lumotlarni kiritish orqali yer uchastkasi joylashgan yerda amalga oshiriladi.
Yer uchastkalariga egalik qiluvchi, ulardan foydalanuvchi, ularni ijaraga olgan, shuningdek mulk qilib olgan yuridik va jismoniy shaxslar yer uchastkalariga bo‘lgan o‘z huquqini belgilangan tartibda ro‘yxatdan o‘tkazishi shart.
Yer uchastkasiga bo‘lgan huquqlarning yuzaga kelishi, o‘zgaga o‘tishi, cheklanishi va bekor qilinishi davlat ro‘yxatiga olinishi lozim. Yer uchastkalariga bo‘lgan huquqlarni ro‘yxatga olganlik uchun O‘zbekiston Respublikasi Vazirlar Mahkamasi tomonidan belgilangan tartibda ro‘yxatga olish yig‘imi undiriladi.
Yer uchastkalariga bo‘lgan huquqlarni davlat ro‘yxatiga olish belgilangan tartibda yuridik yoki jismoniy shaxsning yer uchastkalariga bo‘lgan huquqlarni davlat ro‘yxatiga olish ishlarini amalga oshiruvchi organga bergan arizasiga asosan amalga oshiriladi.
Yuridik va jismoniy shaxslarning yer uchastkalariga bo‘lgan huquqlarini davlat ro‘yxatiga olish yer uchastkalariga bo‘lgan huquqlar to‘g‘risidagi zarur hujjatlar ilova etilgan ariza kelib tushgan paytdan e'tiboran ikki kunlik muddatda tegishli vakolatli organ tomonidan amalga oshiriladi, bundan qonun hujjatlarida nazarda tutilgan hollar mustasno.
Yer uchastkasiga bo‘lgan huquqlarning yuzaga kelishi va boshqa shaxsga o‘tishi davlat ro‘yxatiga olinganligi haqida davlat ro‘yxatiga olinganlik to‘g‘risidagi guvohnoma beriladi, unda ro‘yxatga olish sanasi va tartib raqami ko‘rsatiladi.
Yer uchastkasiga bo‘lgan, belgilangan tartibda yuzaga kelgan huquq ushbu huquq davlat ro‘yxatiga olinganidan keyin kuchga kiradi»;
3) 19-moddaning ikkinchi qismidagi «yerlarni davlat va jamoat ehtiyojlari uchun olib qo‘yishda yo‘l qo‘yilgan nobudgarchilik va ko‘rilgan zararlarni qoplash» degan so‘zlar chiqarib tashlandi.
4-modda. O‘zbekiston Respublikasining 2000 yil 15 dekabrda qabul qilingan «Davlat kadastrlari to‘g‘risida»gi 171–II-sonli qonuniga quyidagi qo‘shimcha va o‘zgartishlar kiritildi:
1) 5-modda birinchi qismining uchinchi xatboshisi «texnogen» degan so‘zdan keyin «mineral» degan so‘z bilan to‘ldirildi;
2) 13-moddaning matni quyidagi tahrirda bayon etildi:
«Ko‘chmas mulk hisoblangan kadastr obektlariga bo‘lgan huquqlar qonun hujjatlarida belgilangan tartibda davlat ro‘yxatidan o‘tkazilishi lozim.
Kadastr obektlariga bo‘lgan huquqlarni davlat ro‘yxatidan o‘tkazish yuridik va jismoniy shaxslarning kadastr obektlariga bo‘lgan huquqlari davlat tomonidan e'tirof etilishi hamda tasdiqlanishining yuridik hujjatidir.
Kadastr obektlariga bo‘lgan huquqlarni davlat ro‘yxatidan o‘tkazish hujjatlar bilan tasdiqlangan axborotni davlat reyestrlariga kiritish yo‘li bilan amalga oshiriladi.
Ko‘chmas mulk hisoblangan kadastr obektlariga bo‘lgan huquqlarni davlat ro‘yxatidan o‘tkazish kadastr obektlarining barcha mulkdorlari va kadastr obektlariga doir boshqa huquqlarning egalari uchun majburiydir»;
3) 14-moddadagi «idoralar, mahalliy davlat hokimiyati organlarining» degan so‘zlar «idoralarning» degan so‘z bilan almashtirildi.
5-modda. O‘zbekiston Respublikasi Vazirlar Mahkamasi:
hukumat qarorlarini ushbu Qonunga muvofiqlashtiradi;
davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta'minlaydi;
ushbu qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta'minlaydi.
6-modda. Ushbu Qonun rasmiy e'lon qilingan kundan e'tiboran uch oy o‘tgach kuchga kiradi.